text: Præstevang Kirke
  
  publiceret: 2023-07-10 11:36:24+02:00
  Præstevang Kirke er en sognekirke, der ligger øst for centrum i Hillerød.
  Der er ingen kirkegård i umiddelbar tilknytning til kirken, som i stedet er omgivet af parkeringspladser og græsplæne med levende hegn og træer.
  Kirken, som er opført i 1961-1962, er tegnet af arkitekten Holger Jensen med inspiration i vikingetidens haller. Kirken er sammenbygget med menighedslokaler i et firefløjet anlæg, hvoraf kirkerummet udgør den sydvestlige fløj. Centralt mod nordøst står tårnet. Hele anlægget er bygget af gule teglsten med høje, sorte tage.
  Selve kirken består af et langhus med sideskib mod sydvest samt et lille indgangsparti eller våbenhus i nordvest, hvor indgangen findes. Mod nordvest er der store vinduer til anlæggets centrale gård, mens der mod syd i sideskibet er en højt placeret vinduesrække, som mod sydøst udvides til et stort, næsten kvadratisk vindue, der går fra væg til loft. Centralt i skibet vækker trækonstruktionen, som er båret af flere nøgne træstammer opstillet parvis, mindelser om middelalderens højskibe.
  Kirkens inventar er alt sammen moderne.
  Alteret og døbefonten er begge af norsk granit og udført af billedhuggeren Inger Marie Jørgensen. Hvor alterbordet dog fremtræder meget slankt, sortligt og næsten blankt, har den firkantede døbefont et langt mere rustikt indtryk, hvilket kun forstærkes af den mere grå granit.
  Alterprydelsen over alteret udgøres af en træskåret Kristus med kalk ophængt inde i et stiliseret gyldent kors. På selve alteret findes et lille moderne krucifiks af Peter Brandes, ligesom der er flere andre moderne kunstværker i kirken.
  Prædikestolen i lyst træ er firkantet og er forrest udsmykket med fire relieffer af evangelistsymbolerne på forgyldt baggrund i glat ramme.